‏כ"ה תשרי תשפ"ה

‏27 אוקטובר 2024

לכבוד

עו"ד אלעד מן

**יועמ"ש הצלחה – לקידום חברה הוגנת (ע"ר)**

שלום רב,

**הנדון: בקשה לקבלת מידע מכוח חוק חופש המידע, תשנ"ח 1998 –**

"רשימה שחורה" של ספקים ו/או עסקים בתחום המזון

ראשית, תודה על פנייתך בנושא שבנדון.

ביום 12.8.24, מסר לך משרדנו, הכלכלה והתעשייה, את התייחסותו הראשונה לבקשת המידע בנושא שבנדון (להלן: "מענה חלק א'"), במסגרתה הועברו 19 מכתבי פניות השר לספקים ו/או רשתות מזון.

בהקשר דנן, הובהר כי בעקבות מכתבים אלו, נמסרו למשרד 7 תגובות כתובות.

היות והתייחסויות אלו כוללים מידע אשר נוגע ל – 7 צדדים שלישיים, הוסבר במענה חלק א', כי משרדנו פנה אליהם, כמתחייב מכוח סע' 13 לחוק חופש המידע, תשנ"ח-1998, זאת במטרה לקבל את עמדתן למסירת המסמכים בעניינן.

תגובות צדדי ג' נבחנו על ידי משרדנו, בליווי היועצים המשפטיים הרלוונטיים לתחום.

כעת ומשהושלם התהליך, כמו גם לאחר קבלת התייחסותם של הגורמים הרלוונטיים בלשכת השר, לצד בחינת הסוגיה על ידי הלשכה המשפטית במשרד ותחת הנחיותיה, מועבר לך בזאת מענה משלים לבקשת המידע (להלן: "מענה חלק ב'):

מצ"ב 5 מ 7 התגובות המצויים בידי משרדנו והתואמים את המתבקש על ידך.

מידע המתייחס לצדדים שלישיים 1 עד 4, הנוגעות לחברות: "אחווה", "בית השיטה", "ליימן שיסל" ו"דיפלומט" - נמסרות לך במלואן.

בנוגע למידע המיוחס לצד שלישי מס' 5 – "ויסוצקי", הרי שזה מועבר תחת השחרות נקודתיות, אשר נעשו תחת "איזון אינטרסים", בהתאם לסעיפים 10 ו – 11 לחוק חופש המידע (להלן: "החוק"), זאת כחלק משיקולי המשרד כ"רשות ציבורית", בבואה לאזן בין הזכות לחופש מידע ולקבלתו, מחד, המעוגן בסע' 1 לחוק חופש המידע:

**1. לכל אזרח ישראלי או תושב הזכות לקבל מידע מרשות ציבורית בהתאם להוראות חוק זה.**

לבין הזכות להגנה על סוד מסחרי מאידך, סע' 9(ב)(6):

**9. (ב)  רשות ציבורית אינה חייבת למסור מידע שהוא אחד מאלה:**

**(6)   מידע שהוא סוד מסחרי או סוד מקצועי או שהוא בעל ערך כלכלי, שפרסומו עלול לפגוע פגיעה ממשית בערכו, וכן מידע הנוגע לענינים מסחריים או מקצועיים הקשורים לעסקיו של אדם, שגילויו עלול לפגוע פגיעה ממשית באינטרס מקצועי, מסחרי או כלכלי**..."

בעניין מידע המתייחס לצדדים שלישיים מס' 6 ומס' 7, יובהר כי בחינה של הלשכה המשפטית העלתה כי הוא חוסה תחת סעיף 9(א)(4) "מידע אשר אין לגלותו על פי כל דין" וזאת בהתאם לחוק התחרות הכלכלית, תשמ"ח -1988.

אני עומד לרשותך בכל עניין וככל שיידרש מידע בנושאים הרלוונטיים לתחומי אחריותו של משרד הכלכלה והתעשייה, אשמח להיות לך לעזר גם בעתיד.

בברכה

יוסי זולפן,

 הממונה על חוק חופש המידע

 משרד הכלכלה והתעשייה

העתק: עו"ד מורן הרשקוביץ, ממונה תחום מטה וחופש המידע, הלשכה המשפטית

 מר ברק טייכמן, יועץ מקצועי לשר, לשכת שר הכלכלה והתעשייה

 עו"ד אליהו חי מזרחי, עוזר משפטי – חופש המידע, הלשכה המשפטית